Πρόταση ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση σύμφωνα με το σημείο 13 της Διοργανικής Συμφωνίας, της 2ας Δεκεμβρίου 2013, μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση (αίτηση EGF/2014/008 FI/STX Rauma) /* COM/2014/0630 final */





ΑΙΤΙΟΛΟΓΙΚΗ ΕΚΘΕΣΗ ΠΛΑΙΣΙΟ ΤΗΣ ΠΡΟΤΑΣΗΣ 1. Οι κανόνες που εφαρμόζονται στις χρηματοδοτικές συνεισφορές του Ευρωπαϊκού Ταμείου Προσαρμογής στην Παγκοσμιοποίηση (ΕΤΠ) καθορίζονται στον κανονισμό (ΕΕ) αριθ. 1309/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για το Ευρωπαϊκό Ταμείο Προσαρμογής στην Παγκοσμιοποίηση (2014-2020) και την κατάργηση του κανονισμού (ΕΚ) αριθ. 1927/2006[1] («κανονισμός ΕΤΠ»). 2. Οι φινλανδικές αρχές υπέβαλαν την αίτηση EGF/2014/008 FI/STX Rauma για χρηματοδοτική συνεισφορά από το ΕΤΠ, μετά τις απολύσεις στην εταιρεία STX Finland Oy στην πόλη Rauma της Φινλανδίας. 3. Η Επιτροπή διαπίστωσε ότι τα στοιχεία που υπέβαλε το κράτος μέλος είναι πλήρη. Αφού αξιολόγησε την εν λόγω αίτηση, η Επιτροπή συμπέρανε, σύμφωνα με όλες τις εφαρμοστέες διατάξεις του κανονισμού ΕΤΠ, ότι ικανοποιούνται οι όροι για τη χορήγηση χρηματοδοτικής συνεισφοράς από το ΕΤΠ. ΠΕΡΙΛΗΨΗ ΤΗΣ ΑΙΤΗΣΗΣ Αίτηση ΕΤΠ || EGF/2014/008 FI/STX Rauma Κράτος μέλος || Φινλανδία Οικείες περιφέρειες (επίπεδο NUTS 2): || Δυτική Φινλανδία (FI19) Ημερομηνία υποβολής της αίτησης || 27.5.2014 Ημερομηνία απόδειξης παραλαβής της αίτησης || 10.6.2014 Ημερομηνία αίτησης πρόσθετων πληροφοριών || 10.6.2014 Προθεσμία για την υποβολή των πρόσθετων πληροφοριών || 22.7.2014 Προθεσμία για την ολοκλήρωση της αξιολόγησης || 14.10.2014 Κριτήριο παρέμβασης || Άρθρο 4 παράγραφος 1 στοιχείο α) του κανονισμού ΕΤΠ Κύρια επιχείρηση || STX Finland Oy στην πόλη Rauma Τομέας/-είς οικονομικής δραστηριότητας (κλάδος της NACE αναθ. 2)[2] || Κλάδος 30 (Κατασκευή λοιπού εξοπλισμού μεταφορών) Αριθμός θυγατρικών, προμηθευτών και κατάντη παραγωγών || 0 Περίοδος αναφοράς (τέσσερις μήνες): || 7.11.2013 - 7.3.2014 Αριθμός απολύσεων ή περιπτώσεων παύσης δραστηριότητας κατά την περίοδο αναφοράς α) || 577 Αριθμός απολύσεων ή περιπτώσεων παύσης δραστηριότητας πριν από ή μετά την περίοδο αναφοράς β) || 57 Συνολικός αριθμός απολύσεων (α + β) || 634 Συνολικός εκτιμώμενος αριθμός στοχευόμενων δικαιούχων || 565 Αριθμός στοχευόμενων νέων που βρίσκονται εκτός εκπαίδευσης, απασχόλησης ή κατάρτισης (ΕΑΕΚ) || 0 Προϋπολογισμός για τις εξατομικευμένες υπηρεσίες (σε ευρώ) || 2 265 000 Προϋπολογισμός για τη χρήση του ΕΤΠ[3] (σε ευρώ) || 113 000 Συνολικός προϋπολογισμός (σε ευρώ) || 2 378 000 Συνεισφορά του ΕΤΠ (60 %) (σε ευρώ) || 1 426 800 ΑΞΙΟΛΟΓΗΣΗ ΤΗΣ ΑΙΤΗΣΗΣ Διαδικασία 4. Οι φινλανδικές αρχές υπέβαλαν την αίτηση EGF/2014/008 FI/STX Rauma εντός 12 εβδομάδων από την ημερομηνία κατά την οποία πληρώθηκαν τα κριτήρια παρέμβασης που ορίζονται στις παραγράφους 7 έως 9 κατωτέρω, στις 27 Μαΐου 2014. Στις 10 Ιουνίου 2014, δύο εβδομάδες μετά την ημερομηνία υποβολής της αίτησης, η Επιτροπή βεβαίωσε την παραλαβή της και την ίδια ημέρα ζήτησε συμπληρωματικές πληροφορίες από τις φινλανδικές αρχές. Οι εν λόγω συμπληρωματικές πληροφορίες παρασχέθηκαν εντός έξι εβδομάδων από την ημερομηνία της αίτησης. Η προθεσμία των 12 εβδομάδων από την παραλαβή της πλήρους αίτησης, εντός της οποίας η Επιτροπή θα πρέπει να ολοκληρώσει την αξιολόγηση συμμόρφωσης της αίτησης με τις προϋποθέσεις για την παροχή της χρηματοδοτικής συνεισφοράς, λήγει στις 14 Οκτωβρίου 2014. Επιλεξιμότητα της αίτησης Οικείες επιχειρήσεις και δικαιούχοι 5. Η αίτηση αφορά 634 εργαζομένους που απολύθηκαν από την εταιρεία STX Finland Oy, οι περισσότεροι από το ναυπηγείο της στην πόλη Rauma, αλλά και ορισμένοι από τις μεγαλύτερες εγκαταστάσεις της στην πόλη Turku. Η STX Finland Oy δραστηριοποιείται στον οικονομικό τομέα που ταξινομείται σύμφωνα με τη NACE αναθ. 2 στον κλάδο 30 («Κατασκευή λοιπού εξοπλισμού μεταφορών»). Οι απολύσεις που έγιναν από την εν λόγω επιχείρηση εντοπίζονται κυρίως στην περιφέρεια της Δυτικής Φινλανδίας (FI19) επιπέδου NUTS 2[4]. Κριτήρια παρέμβασης 6. Οι φινλανδικές αρχές υπέβαλαν την αίτηση δυνάμει των κριτηρίων παρέμβασης που προβλέπονται στο άρθρο 4 παράγραφος 1 στοιχείο α) του κανονισμού ΕΤΠ, σύμφωνα με το οποίο απαιτούνται τουλάχιστον 500 απολύσεις εργαζομένων ή διακοπή δραστηριότητας μη μισθωτών, κατά τη διάρκεια περιόδου αναφοράς τεσσάρων μηνών σε επιχείρηση κράτους μέλους, συμπεριλαμβανομένων απολύσεων εργαζομένων από τους προμηθευτές και τους κατάντη παραγωγούς και/ή μη μισθωτών των οποίων διεκόπη η δραστηριότητα. 7. Η περίοδος αναφοράς των τεσσάρων μηνών ήταν από τις 7 Νοεμβρίου 2013 έως τις 7 Μαρτίου 2014. 8. Η αίτηση αφορά 577 εργαζομένους που απολύθηκαν[5] από την εταιρεία STX Finland Oy κατά την περίοδο αναφοράς των τεσσάρων μηνών. Υπολογισμός των απολύσεων και της παύσης δραστηριότητας 9. Όλες οι απολύσεις υπολογίστηκαν από την ημερομηνία κατά την οποία ο εργοδότης ειδοποίησε προσωπικά τον εργαζόμενο για την απόλυσή του ή για την καταγγελία της σύμβασης εργασίας του. Επιλέξιμοι δικαιούχοι 10. Εκτός από τους 577 εργαζομένους που προαναφέρθηκαν, στους επιλέξιμους δικαιούχους περιλαμβάνονται 57 εργαζόμενοι που απολύθηκαν μετά την περίοδο αναφοράς των τεσσάρων μηνών. Οι εν λόγω εργαζόμενοι απολύθηκαν μετά τη γενική ανακοίνωση των προβλεπόμενων απολύσεων στις 16 Σεπτεμβρίου 2013. Μπορεί να αποδειχθεί σαφής αιτιώδης συνάφεια με το γεγονός που προκάλεσε τις απολύσεις κατά την περίοδο αναφοράς. 11. Κατά συνέπεια, οι επιλέξιμοι δικαιούχοι είναι συνολικά 634. Σύνδεση των απολύσεων με τις μεγάλες διαρθρωτικές αλλαγές στη μορφή του παγκόσμιου εμπορίου λόγω της παγκοσμιοποίησης 12. Για να αποδείξει τη σχέση ανάμεσα στις απολύσεις και τις μεγάλες διαρθρωτικές αλλαγές στη μορφή του παγκόσμιου εμπορίου λόγω της παγκοσμιοποίησης, η Φινλανδία υποστηρίζει ότι ο κλάδος της ναυτιλίας υπέστη πολύ σημαντικές αλλαγές κατά τα τελευταία χρόνια. Λόγω της μεγάλης αύξησης στο βιβλίο παραγγελιών κατά την περίοδο 2002-2008, κατασκευάστηκαν νέα ναυπηγεία, τα περισσότερα από τα οποία στην Ασία. Ωστόσο, η παγκόσμια χρηματοπιστωτική και οικονομική κρίση είχε ως αποτέλεσμα ο αριθμός των παραγγελιών να μειωθεί στο μισό κατά την περίοδο 2007-2013. Λόγω της μείωσης των παραγγελιών και της πολύ μεγάλης επέκτασης της Ασίας στη ναυπηγική αγορά, ο τομέας σήμερα υφίσταται τις συνέπειες της πλεονάζουσας παραγωγικής ικανότητας σε παγκόσμιο επίπεδο που οδηγεί σε σκληρό ανταγωνισμό. 13. Αποτέλεσμα της τάσης αυτής, είναι το μεριδίο αγοράς της ΕΕ να έχει σημειώσει κατακόρυφη πτώση. Μετρούμενο σε όγκο παραγωγής, το μερίδιο αγοράς της ΕΕ στο ναυπηγικό κλάδο ήταν 5 % κατά τα πρώτα τρία τρίμηνα του 2013, ενώ το 2007 ήταν 13 %. Το αντίστοιχο συνολικό μερίδιο της Κίνας, της Νότιας Κορέας και της Ιαπωνίας ήταν 86 % κατά τα πρώτα τρία τρίμηνα του 2013, ενώ το 2007 το ίδιο μερίδιο ήταν 77 %. 14. Το 2012, ο αριθμός παραγγελιών για νέα πλοία μειώθηκε σε 24,7 CGT (αντισταθμιστική ολική χωρητικότητα), μείωση κατά 20 % σε σχέση με το προηγούμενο έτος, ποσοστό που αντιπροσωπεύει το ήμισυ του συνολικού όγκου παραγωγής. Το μερίδιο των ευρωπαϊκών ναυπηγείων στο βιβλίο παραγγελιών ανερχόταν σε 7,5 % (μετρούμενο σε CGT), ενώ την περίοδο 2005-2008 το μερίδιο της Ευρώπης ήταν 12 έως 14 %. Το 2012 το μεγαλύτερο μερίδιο αγοράς κατείχε η Κίνα (34,6 %), το δεύτερο μεγαλύτερο η Νότια Κορέα (28,8 %) και το τρίτο μεγαλύτερο η Ιαπωνία (17,8 %). Με βάση την αξία του βιβλίου παραγγελιών, την ηγετική θέση στην αγορά κατέχει σήμερα η Νότια Κορέα, η οποία έχει λάβει μεγαλύτερες παραγγελίες από τους ανταγωνιστές της όσον αφορά την αξία και τον φόρτο εργασίας. 15. Με βάση τον όγκο παραγωγής, το μερίδιο αγοράς της Ευρώπης στον ναυπηγικό κλάδο το 2012 ήταν 4,6 %. Ηγετική θέση στην αγορά είχαν η Κίνα (41,1 %), η Νότια Κορέα (27,9 %) και η Ιαπωνία (17,5 %). Όσον αφορά το βιβλίο παραγγελιών, το μερίδιο της Ευρώπης το 2012 ήταν 5,8 %. Η Κίνα με την ηγετική θέση στην αγορά είχε 35,9 %, η Νότια Κορέα 30,7 % και η Ιαπωνία 14,1 %[6]. 16. Σε πολλές ασιατικές χώρες ο ναυπηγικός κλάδος έχει γίνει το μέσο για τη δημιουργία θέσεων απασχόλησης και την προσέλκυση συναλλάγματος. Το κράτος στις χώρες αυτές στηρίζει τον ναυπηγικό κλάδο λόγω της παγκόσμιας εμβέλειάς του και του αντικτύπου του στην απασχόληση. Η Ευρώπη, ο τόπος στον οποίο γεννήθηκε η σύγχρονη ναυπηγική βιομηχανία, έχει επομένως υποσκελιστεί από τις ασιατικές χώρες στις οποίες το κόστος εργασίας είναι χαμηλότερο. Η παραδοσιακή ναυπηγική βιομηχανία δεν βασίζεται σε υψηλό επίπεδο εμπειρογνωμοσύνης, αλλά σε οργανωμένη, υψηλής έντασης εργασίας παράδοση με δέσμευση σημαντικών κεφαλαίων, όπου η ένταση εργασίας, το κόστος των πρώτων υλών και οι επενδύσεις είναι εξίσου σημαντικές παράμετροι. 17. Μέχρι σήμερα, ο ναυπηγικός κλάδος με την ευρεία του έννοια έχει αποτελέσει αντικείμενο 6 αιτήσεων για χρήση του ΕΤΠ[7], μία από τις οποίες επικαλούνταν την παγκοσμιοποίηση του εμπορίου και οι άλλες πέντε την παγκόσμια χρηματοπιστωτική και οικονομική κρίση. Τρεις από τις περιπτώσεις αυτές αφορούν καθαρά τα ναυπηγεία, ενώ οι άλλες τρεις αφορούν μηχανήματα και εξοπλισμό πλοίων. Γεγονότα που οδήγησαν στις απολύσεις και την παύση δραστηριότητας 18. Οι απολύσεις οφείλονται στο κλείσιμο του ναυπηγείου STX στην πόλη Rauma, το οποίο είχε ως επακόλουθο την απώλεια θέσεων εργασίας στο μεγαλύτερο ναυπηγείο STX στην πόλη Turku. Το τελευταίο εξακολουθεί να λειτουργεί, αλλά (μετά την υποβολή της αίτησης Rauma) έχει πωληθεί στη γερμανική εταιρεία Meyer Werft και στο κράτος της Φινλανδίας. Η Rauma είναι γνωστή για τις ναυπηγικές επιχειρήσεις της από το 1945, όταν στην πόλη ιδρύθηκαν δύο ναυπηγεία. Το 1992 τα δύο φινλανδικά ναυπηγεία, που είχαν επιβιώσει από την κρίση του ναυπηγικού κλάδου κατά τις δεκαετίες του 1970 και του 1980, συγχωνεύτηκαν και αποτέλεσαν το Finnyards Oy. Το 1998 το ναυπηγείο περιήλθε σε νορβηγική διαχείριση και μετονομάστηκε σε Aker Finnyards και το 2009 οι νέοι κορεάτες ιδιοκτήτες μετονόμασαν την εταιρεία σε STX Finland Oy. Κατά την δεκαετία του 2000 το ναυπηγείο της Rauma κέρδισε έδαφος ειδικευόμενο στις παραδόσεις επιβατηγών/φορτηγών πλοίων και πλοίων ειδικού σκοπού σε φινλανδούς πελάτες αλλά και σε πελάτες άλλων χωρών, μεταξύ των οποίων ήταν οι φινλανδικές ένοπλες δυνάμεις, η φινλανδική συνοριοφυλακή, ακόμη το υπουργείο αλιείας και θαλάσσιων πόρων της Ναμίμπιας. Τον Σεπτέμβριο του 2011 το ναυπηγείο υπέγραψε επιστολή προθέσεων με τη νορβηγική εταιρεία Eide Marine Semi AS για τον εξοπλισμό, την ολοκλήρωση και την παράδοση δύο σκαφών εξυπηρέτησης εξεδρών εξόρυξης πετρελαίου και φυσικού αερίου. Τα σκάφη είχαν σχεδιαστεί για την εκτέλεση διαφόρων αποστολών που αφορούσαν την εξυπηρέτηση υπεράκτιων εξεδρών εξόρυξης πετρελαίου και φυσικού αερίου σε δύσκολες συνθήκες στην ηπειρωτική υφαλοκρηπίδα της Βραζιλίας. Η αξία της εν λόγω σύμβασης υπερέβαινε τα 300 εκατ. ευρώ. Ωστόσο, οι όροι της επιστολής προθέσεων δεν τηρήθηκαν και έτσι η είσοδος του ναυπηγείου της Rauma στην αγορά της Βραζιλίας ματαιώθηκε την τελευταία στιγμή. Ο κορεατικός όμιλος STX, στον οποίο ανήκαν τα ναυπηγεία στις πόλεις Turku και Rauma, άρχισε να αντιμετωπίζει δυσκολίες στις αρχές του 2013. Η εταιρεία STX Offshore & Shipbuilding, υπεύθυνη για τις ναυπηγικές δραστηριότητες του ομίλου, προσέγγισε τους πιστωτές της για εθελοντική συμφωνία τον Απρίλιο του 2013. Όλα τα ναυπηγεία της STX στην Ευρώπη, συμπεριλαμβανομένου αυτού της Rauma, διατέθηκαν στην αγορά τον Μάιο του 2013, χωρίς όμως να βρεθούν υποψήφιοι αγοραστές. Το καλοκαίρι του 2013 η κατάσταση φαινόταν ιδιαίτερα ενθαρρυντική για το ναυπηγείο της Rauma μετά την υπογραφή επιστολής προθέσεων μεταξύ των εταιρειών STX Finland και Scandlines σχετικά με την κατασκευή δύο οχηματαγωγών πλοίων για τη γραμμή Rostock - Gedser. Η εταιρεία STX Finland ανέμενε ότι η παραγγελία αυτή θα εξασφάλιζε πλήρη απασχόληση για το ναυπηγείο της Rauma έως το 2015. Ωστόσο, τον Σεπτέμβριο του 2013 η εταιρεία STX Finland ανακοίνωσε απροσδόκητα ότι οι δραστηριότητες του ναυπηγείου της Rauma στην τρέχουσα μορφή τους θα διακοπούν και ότι η εταιρεία θα επικεντρώσει τις δραστηριότητές της στο ναυπηγείο της πόλης Turku. Είναι πιθανόν η εταιρεία να οδηγήθηκε στη συγκεκριμένη απόφαση λόγω προβλημάτων στις συνομιλίες με την Scandlines. Τον Φεβρουάριο του 2014 ανακοινώθηκε τελικά ότι οι παρατεταμένες συζητήσεις με την εταιρεία Scandlines είχαν αποβεί άκαρπες. Λόγω του κλεισίματος του ναυπηγείου, 700 εργαζόμενοι της STX Finland στη Rauma και 70 περίπου στην πόλη Turku έχασαν τη δουλειά τους. Αναμενόμενος αντίκτυπος των απολύσεων όσον αφορά την οικονομία και την απασχόληση σε τοπικό, περιφερειακό ή εθνικό επίπεδο 19. Το 2013 υπήρχαν κατά μέσο όρο 3 100 άνεργοι στη Rauma, 900 και πλέον από τους οποίους ήταν βιομηχανικοί εργάτες. Τον Ιανουάριο του 2014 ο αριθμός αυτός έφτασε τους 3 400. Έπειτα από τις απολύσεις στην STX, ο αριθμός αυτός θα αυξηθεί σχεδόν κατά 700 άτομα. Από τα άτομα αυτά, τα 500 περίπου θα είναι βιομηχανικοί εργάτες. 20. Το χαμηλότερο ποσοστό ανεργίας στην περιφέρεια, 7,1 %, είχε καταγραφεί το 2008. Το 2013 το ποσοστό ανεργίας ήταν 10,0 % και τον Ιανουάριο του 2014 ήταν 11,1 %. Μετά το κλείσιμο της STX, το ποσοστό ανεργίας αναμένεται να αυξηθεί κατά 2 εκατοστιαίες μονάδες. 21. Το μορφωτικό επίπεδο των ανέργων της περιφέρειας Rauma είναι κατά κύριο λόγο δευτεροβάθμιας εκπαίδευσης (48 %). Το ποσοστό εκείνων με βασικό μόνο επίπεδο εκπαίδευσης είναι ελαφρώς μικρότερο (34 %), ενώ το 8 % έχει ολοκληρώσει το κατώτατο ή κατώτερο επίπεδο τριτοβάθμιας εκπαίδευσης. Το 3 % έχει υψηλότερο επίπεδο τριτοβάθμιας εκπαίδευσης. Οι απολύσεις στην STX θα αυξήσουν σημαντικά το ποσοστό εκείνων με επίπεδο δευτεροβάθμιας εκπαίδευσης ή βασικής εκπαίδευσης. 22. Το 30 % των ανέργων στη συγκεκριμένη περιοχή είναι άνω των 55 ετών. Η επόμενη μεγαλύτερη ομάδα είναι εκείνων ηλικίας 45-54 ετών με ποσοστό 22 %. Το ποσοστό των ανέργων ηλικίας κάτω των 25 ετών είναι 11 %. Τα άτομα ηλικίας άνω των 55 ετών αποτελούν τη μεγαλύτερη ηλικιακή ομάδα των απολυμένων της STX που ισοδυναμεί με 250 περίπου άτομα. Ο αριθμός των υπαλλήλων που χάνουν τη δουλειά τους και ανήκουν στην ηλικιακή ομάδα 45-54 θα είναι επίσης μεγάλος, θα υπερβεί τα 200 άτομα. Οι εργαζομένοι που απολύθηκαν, λόγω της ηλικιακής ομάδας στην οποία ανήκουν, θα είναι πολύ δύσκολο να βρουν νέες θέσεις εργασίας, και υπάρχει ο κίνδυνος ορισμένοι από τους μεγαλύτερης ηλικίας εργαζομένους να οδηγηθούν σε πρόωρη συνταξιοδότηση. 23. Το χαμηλό επίπεδο εκπαίδευσης σε συνδυασμό με την προχωρημένη σχετικά ηλικία είναι πιθανόν να αυξήσει τον κίνδυνο μακροχρόνιας ανεργίας. Κατά την περίοδο από τον Ιανουάριο του 2010 έως τον Μάιο του 2014 ο αριθμός των μακροχρόνια ανέργων αυξήθηκε κατά 23 %. Κατά τη διάρκεια της ίδιας περιόδου, ο αριθμός των μακροχρόνια ανέργων ηλικίας άνω των 55 ετών αυξήθηκε κατά 42 %. Καθώς εκείνοι που χάνουν τη δουλειά τους στην STX ανήκουν κυρίως στις ηλικιακές ομάδες των άνω των 55 ετών και των 45-54 ετών αντιμετωπίζουν πολύ υψηλό κίνδυνο μακροχρόνιας ανεργίας και αποκλεισμού. 24. Θα πληγεί και η πόλη Turku στη νοτιοδυτική Φινλανδία καθώς εκεί αναμένονται 70 απολύσεις από την STX, κυρίως στον τομέα σχεδιασμού πλοίων για το ναυπηγείο της Rauma. 25. Ως αποτέλεσμα της παγκόσμιας χρηματοπιστωτικής και οικονομικής κρίσης, η οποία έπληξε την περφέρεια επί μία τετραετία, το τρέχον ποσοστό της ανεργίας στην περιφέρεια της πόλης Turku είναι 12,7 % ή κατά 5,5 ποσοστιαίες μονάδες υψηλότερο από την αρχή του 2008, ενώ η αντίστοιχη αύξηση σε εθνικό επίπεδο είναι 4,0 εκατοστιαίες μονάδες. Η περιφέρεια Turku θα επηρεαστεί επίσης από τις επαπειλούμενες απολύσεις στους τομείς του εμπορίου και των υπηρεσιών. 26. Το βιβλίο παραγγελιών της STX Finland στην πόλη Turku, που έχει μεγάλη σημασία για τη ναυπηγική βιομηχανία, ήταν κενό κατά τη χρονική στιγμή της υποβολής της αίτησης, με το Mein Schiff 3 στο στάδιο του εξοπλισμού και το Mein Schiff 4 στο στάδιο της κατασκευής. Το πρώτο θα παραδοθεί στο ναυπηγείο TUI το καλοκαίρι του 2014 και το δεύτερο την άνοιξη του 2015. Λόγω των χρηματοοικονομικών προβλημάτων του ιδιοκτήτη, το ναυπηγείο Turku δεν ήταν σε θέση να προσελκύσει νέες παραγγελίες. Φαίνεται ότι η κατάσταση αυτή πρόκειται να αλλάξει με τους νέους ιδιοκτήτες και ήδη αναμένονται νέες παραγγελίες. 27. Η γενική θέση των εταιρείων της νοτιοδυτικής Φινλανδίας ως συνόλου στον κύκλο οικονομικής δραστηριότητας επηρεάζεται από τους πολύ αυστηρότερους όρους εξωτερικής χρηματοδότησης και την κάμψη του ρωσικού εμπορίου. Ο κλάδος της τεχνολογίας στην περιφέρεια αυτή (όπου κατά το παρελθόν η Nokia είχε την ισχυρότερη παρουσία) έχει χάσει μέρος του εθνικού μεριδίου της. Στοχευόμενοι δικαιούχοι και προτεινόμενες δράσεις Στοχευόμενοι δικαιούχοι 28. Ο εκτιμώμενος αριθμός των δικαιούχων που αναμένεται να συμμετάσχουν στα μέτρα είναι 565. Η κατανομή των εργαζομένων αυτών κατά φύλο, ιθαγένεια και ηλικιακή ομάδα έχει ως εξής: Κατηγορία || Αριθμός στοχευόμενων δικαιούχων Φύλο: || Άνδρες: || 496 || (87,79 %) || Γυναίκες: || 69 || (12,21 %) Ιθαγένεια || Πολίτες της ΕΕ: || 565 || (100,00 %) || Πολίτες τρίτων χωρών: || 0 || (0,00 %) Ηλικιακή ομάδα: || 15-24 ετών: || 7 || (1,24 %) || 25-29 ετών: || 28 || (4,96 %) || 30-54 ετών: || 294 || (52,04 %) || 55-64 ετών: || 234 || (41,42 %) || άνω των 64 ετών: || 2 || (0,35 %) Επιλεξιμότητα των προτεινόμενων δράσεων 29. Η Φινλανδία προγραμματίζει τρία είδη μέτρων για τους απολυμένους εργαζομένους που καλύπτονται από την παρούσα αίτηση, τα οποία i) θα τους βοηθήσουν να μεταφερθούν σε μια νέα θέση εργασίας, ii) θα τους βοηθήσουν να ξεκινήσουν δική τους επιχείρηση και iii) θα παράσχουν κατάρτιση ή εκπαίδευση. Όλα τα ακόλουθα μέτρα συνδυάζονται ώστε να δημιουργηθεί μια συντονισμένη δέσμη εξατομικευμένων υπηρεσιών με σκοπό την επανένταξη των απολυμένων εργαζομένων στην απασχόληση: 30. Καθοδήγηση και άλλα προπαρασκευαστικά μέτρα: Οι άνεργοι εργαζόμενοι μπορούν να βοηθηθούν στον τομέα τεχνικών αναζήτησης εργασίας, με παροχή συμβουλών και καθοδήγησης, με επισκέψεις σε εκθέσεις για την απασχόληση, με βοήθεια στις αιτήσεις για εργασία και στη σύνταξη βιογραφικών σημειωμάτων. Η υπηρεσία αυτή θα παρασχεθεί σε ομάδες διαφόρων μεγεθών. Ανάλογα με την ομάδα, η κατάρτιση θα παρέχεται για διάστημα μεταξύ 5 και 20 ημερών. Λεπτομερής καθοδήγηση σταδιοδρομίας θα παρέχεται επίσης στις ομάδες, με εστίαση στην αλληλεπίδραση και πρακτική άσκηση στην εργασία. Αυτή η καθοδήγηση μπορεί να είναι διάρκειας έως και 40 ημερών. Σε άτομα ή ομάδες μπορούν να παρέχονται σύμβουλοι εργασίας, που μπορούν να ενεργήσουν ως «αντίπαλοι για προπόνηση» κατά την αναζήτηση εργασίας και ως σύμβουλοι τόσο για τους εργοδότες όσο και για τους εργαζομένους κατά τη διάρκεια των πρώτων περιόδων των νέων τους καθηκόντων. Μπορεί να παρέχονται έως και 50 ώρες καθοδήγησης ανά άτομο το οποίο αναζητεί εργασία ανά έτος. Οι εργαζόμενοι μπορούν επίσης να επωφεληθούν από μια σειρά ειδικών αξιολογήσεων. Οι εν λόγω αξιολογήσεις, παραδείγματος χάριν, μπορούν να αξιολογήσουν την επιμέρους ικανότητα εργασίας, συμπεριλαμβανομένων των πτυχών που σχετίζονται με την υγεία, την ικανότητα και τις επαγγελματικές δεξιότητες, ή τις επιχειρηματικές δεξιότητες και τις δυνατότητες του συγκεκριμένου εργαζομένου. Τα άτομα που αναζητούν εργασία μπορούν να έχουν την ευκαιρία να πραγματοποιήσουν δοκιμαστική κατάρτιση, στην οποία μπορούν να δοκιμάσουν την ικανότητά τους σε διάφορα πεδία μελέτης για μια δοκιμαστική περίοδο διάρκειας 10 ημερών περίπου. 31. Υπηρεσίες απασχόλησης και επιχειρήσεων στο σημείο εξυπηρέτησης: Στους απολυμένους εργαζομένους διατίθενται σημεία εξυπηρέτησης που τους υποδέχονται κατά τη διάρκεια της υλοποίησης. Τα σημεία εξυπηρέτησης δημιουργούνται για να παρέχουν υπηρεσίες συμβουλών στους πληττόμενους εργαζομένους από την αρχή, πολύ πιο εξατομικευμένες και εις βάθος σε σχέση με τις υπηρεσίες που θα μπορούσε κανονικά να παρέχει η δημόσια υπηρεσία απασχόλησης. Λαμβάνεται ειδική μέριμνα, ώστε να διασφαλιστεί ότι κανένας εργαζόμενος δεν θα περιέλθει σε μακροχρόνια ανεργία. 32. Κατάρτιση και επανακατάρτιση: Στόχος των μέτρων κατάρτισης είναι η απόκτηση βασικής ή επαγγελματικής εκπαίδευσης στο πλαίσιο ενός κλάδου με υψηλό ποσοστό απασχόλησης ή ως συνεχής κατάρτιση μέσω της ενίσχυσης των ικανοτήτων που ήδη υπάρχουν ή ως καθοδήγηση/προπαρασκευαστική κατάρτιση για την αγορά εργασίας για τα άτομα που δεν έχουν μελλοντικά σχέδια σταδιοδρομίας. Η κατάρτιση είναι εξειδικευμένη ανάλογα με την ομάδα-στόχο και τα μαθήματα μπορούν να περιλαμβάνουν, για παράδειγμα, τη διεύρυνση των δεξιοτήτων στον τομέα των ΤΠΕ· το έργο, την ποιότητα και οικονομική διαχείριση, καθώς και την ανάπτυξη επιχειρηματικών δεξιοτήτων. Το μεγαλύτερο μέρος της επαγγελματικής κατάρτισης στην αγορά εργασίας έχει ως στόχο την απόκτηση εξειδίκευσης· στα κατάλληλα άτομα που αναζητούν εργασία θα προσφερθεί εκπαίδευση σχετικά με τη σύσταση επιχειρήσεων. 33. Προώθηση της επιχειρηματικότητας και υπηρεσίες κατάρτισης και εμπειρογνωμοσύνης: Η προώθηση της επιχειρηματικότητας ξεκινά ως κατάρτιση σχετικά με την αγορά εργασίας για δυνητικούς επιχειρηματίες. Επιπλέον, στους νέους επιχειρηματίες προσφέρονται συμβουλές, καθοδήγηση και υποστήριξη, καθώς και επιχορηγήσεις για τη σύσταση επιχειρήσεων. Όσοι σκοπεύουν να ξεκινήσουν μια επιχείρηση μπορούν να δοκιμάσουν την επιχειρηματικότητα, παραδείγματος χάριν μέσω της τοποθέτησης σε μια υπάρχουσα επιχείρηση. Ειδικές επιχορηγήσεις για τη σύσταση επιχειρήσεων μπορούν να υποστηρίξουν την επιβίωση των νέων επιχειρηματιών κατά τα πρώτα στάδια της επιχειρηματικότητας. Η μέγιστη διάρκεια των επιχορηγήσεων αυτών είναι 18 μήνες. 34. Έρευνα για τις επιχειρήσεις: Στην περιφέρεια Rauma θα διεξαχθεί έρευνα σχετικά με τις θέσεις εργασίας σε συνεργασία με τις επιχειρήσεις και τις βιομηχανίες. Το αποτέλεσμα της μελέτης θα είναι επικαιροποιημένες πληροφορίες σχετικά με τις ανάγκες των επιχειρήσεων σε προσωπικό. Με τη βοήθεια των στοιχείων που θα συγκεντρωθούν, η αναζήτηση θέσεων εργασίας από τους στοχευόμενους εργαζομένους θα είναι δυνατόν να καθοδηγηθεί προς τη σωστή κατεύθυνση και να γίνουν τα κατάλληλα σχέδια και διευθετήσεις για την πραγματοποίηση της αναγκαίας κατάρτισης. Θα πραγματοποιηθούν 500 περίπου συνεντεύξεις ανά έτος. 35. Επιδοτήσεις μισθού: Οι επιδοτήσεις αυτές είναι δυνατόν να διατεθούν σε εργοδότες του δημόσιου και του ιδιωτικού τομέα που θα ήθελαν να προσλάβουν τους στοχευόμενους εργαζομένους και θα ήθελαν να εξασφαλίσουν ότι οι εργαζόμενοι θα αμείβονται με ένα εύλογο ποσό μισθού και θα τους παρέχεται κάθε υποστήριξη, καθώς και η απαραίτητη κατάρτιση στον χώρο εργασίας, καθώς θα βρίσκονται σε θέσεις εργασίας τις οποίες δεν γνωρίζουν. Οι ίδιοι οι εργαζόμενοι μπορεί να εφοδιαστούν με μια κάρτα που θα προσφέρει στον δυνητικό νέο τους εργοδότη την επιδότηση μισθού. Το ποσό και η διάρκεια καθορίζονται σύμφωνα με τις ικανότητες και τις ανάγκες του εργαζομένου. Παρά το γεγονός ότι δεν υπάρχει ελάχιστη κατά νόμο διάρκεια, η Φινλανδία προσθέτει ότι το μέτρο αυτό συνήθως διαρκεί τρεις μήνες. Όταν ο δικαιούχος είναι νέος που αναζητεί εργασία, η διάρκεια μπορεί να περιοριστεί σε ένα μήνα ή δύο εβδομάδες. 36. Επιδόματα ταξιδιού, διανυκτέρευσης και έξοδα μετακόμισης: Σε άτομο που αναζητεί εργασία μπορεί να χορηγηθεί επίδομα ταξιδιού και εξόδων διαμονής για την αναζήτηση εργασίας ή δαπανών ταξιδιού και διαμονής για τη συμμετοχή σε κατάρτιση με σκοπό την προώθηση της απασχόλησης, και αποζημίωση για έξοδα μετακόμισης στην περίπτωση που δεχτεί μια θέση εργασίας εκτός της περιοχής μετακίνησής του (απόσταση 43 χλμ.). Με τη βοήθεια των επιδομάτων αυτών, όσοι έχουν χάσει τις δουλειές τους θα ενθαρρυνθούν να αναζητήσουν εργασία σε μια ευρύτερη γεωγραφική περιοχή. 37. Οι προτεινόμενες δράσεις που περιγράφονται εδώ αποτελούν ενεργητικά μέτρα της αγοράς εργασίας, τα οποία εντάσσονται στο πλαίσιο των επιλέξιμων δράσεων που ορίζονται στο άρθρο 7 του κανονισμού ΕΤΠ. Οι δράσεις αυτές δεν υποκαθιστούν τα παθητικά μέτρα κοινωνικής προστασίας. 38. Οι φινλανδικές αρχές υπέβαλαν τις απαιτούμενες πληροφορίες σχετικά με τις δράσεις που είναι υποχρεωτικές για τις οικείες επιχειρήσεις βάσει της εθνικής νομοθεσίας ή των συλλογικών συμβάσεων. Επιβεβαίωσαν ότι η χρηματοδοτική συνεισφορά από το ΕΤΠ δεν θα αντικαταστήσει καμία από αυτές τις δράσεις. Εκτιμώμενος προϋπολογισμός 39. Το εκτιμώμενο συνολικό κόστος ανέρχεται σε 2 378 000 ευρώ, εκ του οποίου οι δαπάνες για τις εξατομικευμένες υπηρεσίες ανέρχονται σε 2 265 000 ευρώ και οι δαπάνες για τις δραστηριότητες προετοιμασίας, διαχείρισης, ενημέρωσης και δημοσιότητας, ελέγχου και υποβολής εκθέσεων σε 113 000 ευρώ. 40. Η συνολική χρηματοδοτική συνεισφορά που ζητείται από το ΕΤΠ είναι 1 426 800 ευρώ (το 60 % του συνολικού κόστους). Δράσεις || Εκτιμώμενος αριθμός συμμετεχόντων || Εκτιμώμενο κόστος ανά συμμετέχοντα (σε ευρώ)[8] || Εκτιμώμενο συνολικό κόστος (σε ευρώ)[9] Εξατομικευμένες υπηρεσίες [δράσεις που προβλέπονται στο άρθρο 7 παράγραφος 1 στοιχεία α) και γ) του κανονισμού ΕΤΠ] Καθοδήγηση και άλλα προπαρασκευαστικά μέτρα || 405 || 400 || 162 000 Υπηρεσίες απασχόλησης και επιχειρήσεων στο σημείο εξυπηρέτησης || 550 || 360 || 200 000 Κατάρτιση και επαγγελματικός επαναπροσανατολισμός || 208 || 4 900 || 1 016 000 Προώθηση της επιχειρηματικότητας και υπηρεσίες κατάρτισης και εμπειρογνωμοσύνης || 60 || 6 000 || 360 000 Επιχορήγηση για τη σύσταση επιχειρήσεων || 30 || 6 000 || 180 000 Έρευνα για τις επιχειρήσεις || 550 || 45 || 25 000 Υποσύνολο (α): || – || 1 943 000 (85,78 %) Επιδόματα και κίνητρα (δράσεις σύμφωνα με το άρθρο 7 παράγραφος 1 στοιχείο β) του κανονισμού ΕΤΠ) Επιδότηση μισθού || 62 || 5 000 || 310 000 Επιδόματα ταξιδιού, διανυκτέρευσης και έξοδα μετακόμισης || 80 || 150 || 12 000 Μερικό σύνολο (β): || – || 322 000 (14,22 %) Δράσεις που προβλέπονται στο άρθρο 7 παράγραφος 4 του κανονισμού ΕΤΠ 1. Προπαρασκευαστικές δραστηριότητες || – || 2 500 2. Διαχείριση || – || 73 000 3. Ενημέρωση και δημοσιότητα || – || 25 000 4. Έλεγχος και υποβολή εκθέσεων || – || 12 500 Υποσύνολο (γ): || – || 113 000 (4,75 %) Συνολικό κόστος (α + β + γ): || – || 2 378 000 Συνεισφορά ΕΤΠ (60 % του συνολικού κόστους) || – || 1 426 800 41. Το κόστος των δράσεων που προσδιορίζονται στον ανωτέρω πίνακα ως δράσεις που προβλέπονται στο άρθρο 7 παράγραφος 1 στοιχείο β) του κανονισμού ΕΤΠ δεν υπερβαίνει το 35 % του συνολικού κόστους της συντονισμένης δέσμης εξατομικευμένων υπηρεσιών. Οι φινλανδικές αρχές επιβεβαίωσαν ότι οι δράσεις αυτές προϋποθέτουν την ενεργό συμμετοχή των στοχευόμενων δικαιούχων σε δραστηριότητες αναζήτησης εργασίας ή κατάρτισης. 42. Οι φινλανδικές αρχές επιβεβαίωσαν ότι το κόστος των επενδύσεων για την αυτοαπασχόληση και τη σύσταση επιχειρήσεων δεν θα υπερβαίνει τα 15 000 ευρώ ανά δικαιούχο. Περίοδος επιλεξιμότητας των δαπανών 43. Οι φινλανδικές αρχές άρχισαν να παρέχουν τις εξατομικευμένες υπηρεσίες προς τους στοχευόμενους δικαιούχους στις 15 Ιανουαρίου 2014. Οι δαπάνες σχετικά με τις δράσεις που αναφέρονται στα σημεία 29 έως 37, ως εκ τούτου, είναι επιλέξιμες για χρηματοδοτική συνεισφορά από το ΕΤΠ από την 15η Ιανουαρίου 2014 έως την 27η Μαΐου 2016. 44. Οι φινλανδικές αρχές άρχισαν να επιβαρύνονται με τις διοικητικές δαπάνες για την εφαρμογή του ΕΤΠ στις 15 Ιανουαρίου 2014. Οι δαπάνες για τις δραστηριότητες προετοιμασίας, διαχείρισης, ενημέρωσης, δημοσιότητας, ελέγχου και υποβολής εκθέσεων, ως εκ τούτου, είναι επιλέξιμες για χρηματοδοτική συνεισφορά από το ΕΤΠ από την 15η Ιανουαρίου 2014 έως την 27η Νοεμβρίου 2016. Συμπληρωματικότητα με τις δράσεις που χρηματοδοτούνται από εθνικά ή ενωσιακά ταμεία 45. Η απαιτούμενη εθνική χρηματοδότηση θα προέλθει κυρίως από το κονδύλιο για τις δημόσιες υπηρεσίες απασχόλησης του υπουργείου απασχόλησης και οικονομίας. Ορισμένες υπηρεσίες θα συγχρηματοδοτηθούν από τις λειτουργικές δαπάνες για τα κέντρα οικονομικής ανάπτυξης, μεταφορών και περιβάλλοντος και τις υπηρεσίες οικονομικής ανάπτυξης. Τα καθήκοντα τεχνικής υποστήριξης θα συγχρηματοδοτηθούν από τις λειτουργικές δαπάνες του υπουργείου απασχόλησης και οικονομίας και τα κέντρα οικονομικής ανάπτυξης, μεταφορών και περιβάλλοντος. Θα καταβληθεί προσπάθεια για την παροχή εθνικής προχρηματοδότησης για όλες τις ενέργειες και τα καθήκοντα, επιτρέποντας έτσι στις δραστηριότητες που θα έχουν την υποστήριξη του ΕΤΠ να ξεκινήσουν όσο το δυνατόν ταχύτερα και αποτελεσματικότερα ενόσω θα αναμένεται η αιτούμενη συμβολή του ΕΤΠ. 46. Μια εθνική δέσμη μέτρων με την ονομασία «Πρότυπα μεταξύ της προσλαμβάνουσας εταιρείας και της συρρικνούμενης εταιρείας» βρίσκεται στο στάδιο προετοιμασίας στο πλαίσιο της νέας περιόδου προγραμματισμού του ΕΤΠ. Στόχος της εν λόγω δέσμης μέτρων είναι να συμπληρώσει και να διευρύνει δραστηριότητες που συνδέονται με τις εθνικές διαρθρωτικές αλλαγές και την ασφάλεια στο πλαίσιο της αλλαγής. Κύριος σκοπός του εθνικού συντονισμού είναι να αυξηθεί η αποτελεσματικότητα και η αποδοτικότητα και να αποφευχθούν οι επικαλύψεις, λαμβάνοντας παράλληλα υπόψη τόσο την περιφερειακή δραστηριότητα του ΕΤΠ όσο και την εμπειρία από τις προηγούμενες περιόδους προγραμματισμού. Ένας από τους στόχους είναι η προβολή της κοινής ανάπτυξης προϊόντων, ο προσδιορισμός καλών και μέτριων πρακτικών, η βελτίωση της επικοινωνίας και η παγίωση των καλών αποτελεσμάτων των έργων. Η διαχειριστική αρχή του ΕΤΠ θα παρακολουθεί τη δραστηριότητα αυτή με σκοπό την αξιοποίησή της στις μελλοντικές εφαρμογές του ΕΤΠ. 47. Οι φινλανδικές αρχές επιβεβαίωσαν ότι τα μέτρα που περιγράφονται πιο πάνω και τα οποία λαμβάνουν χρηματοδοτική συνεισφορά από το ΕΤΠ δεν θα λάβουν χρηματοδοτική στήριξη και από άλλα χρηματοδοτικά μέσα της Ένωσης και έδωσαν μια περιγραφή των συστημάτων που χρησιμοποιούνται για τον σκοπό αυτόν. Διαδικασίες για την παροχή συμβουλών προς τους στοχευόμενους δικαιούχους ή τους εκπροσώπους τους ή τους κοινωνικούς εταίρους, καθώς και τις τοπικές και περιφερειακές αρχές 48. Οι φινλανδικές αρχές ανέφεραν ότι η συντονισμένη δέσμη εξατομικευμένων υπηρεσιών έχει καταρτιστεί σε διαβούλευση με τους οικείους κοινωνικούς εταίρους, καθώς και άλλα ενδιαφερόμενα μέρη. 49. Η διαβούλευση ξεκίνησε και συνεχίζεται με τη μορφή ομάδας εργασίας την οποία συγκάλεσε το υπουργείο απασχόλησης και οικονομίας ειδικά για την αντιμετώπιση των απολύσεων στην εταιρεία STX Finland. Στην ομάδα εργασίας συμμετέχουν εκπρόσωποι του κέντρου οικονομικής ανάπτυξης, μεταφορών και περιβάλλοντος της Satakunta, του κέντρου οικονομικής ανάπτυξης, μεταφορών και περιβάλλοντος της νοτιοδυτικής Φινλανδίας, της υπηρεσίας απασχόλησης και οικονομικής ανάπτυξης της Satakunta, της πόλης της Rauma και των κοινωνικών εταίρων, του συμβουλίου των φινλανδικών επαγγελματικών ενώσεων (μεταξύ των οποίων περιλαμβάνονται η συνδικαλιστική οργάνωση Pro, η φινλανδική συνδικαλιστική οργάνωση μεταλλεργατών και η φινλανδική ομοσπονδία ακαδημαϊκών μηχανικών και αρχιτεκτόνων επαγγελματικού και διοικητικού προσωπικού YTN) και της ομοσπονδίας φινλανδικών τεχνολογικών βιομηχανιών, καθώς και εκπρόσωποι της εταιρείας STX Finland. Συστήματα διαχείρισης και ελέγχου 50. Η αίτηση περιέχει λεπτομερή περιγραφή του συστήματος διαχείρισης και ελέγχου, που προσδιορίζει τις ευθύνες των εμπλεκόμενων φορέων. Η Φινλανδία κοινοποίησε στην Επιτροπή ότι η διαχείριση της χρηματοδοτικής συνεισφοράς θα ασκείται από το Υπουργείο Απασχόλησης και Οικονομίας, το οποίο επίσης διαχειρίζεται τα κονδύλια του ΕΚΤ. Το ίδιο υπουργείο ενεργεί ως αρχή πιστοποίησης. Υπάρχει αυστηρός διαχωρισμός καθηκόντων μεταξύ των υπηρεσιών που είναι αρμόδιες γι’ αυτές τις δύο λειτουργίες. Οι λειτουργίες διαχείρισης για το ΕΤΠ έχουν ανατεθεί στην υπηρεσία απασχόλησης και επιχειρηματικότητας, ενώ εκείνες για το ΕΚΤ ανήκουν στην περιφερειακή υπηρεσία. Τα καθήκοντα πιστοποίησης και για τα δύο ταμεία ανήκουν στη μονάδα των ανθρώπινων πόρων και διοίκησης. Το υπουργείο συνέταξε εγχειρίδιο που καθορίζει λεπτομερώς τις διαδικασίες που πρέπει να ακολουθούνται. 51. Όσον αφορά τον λογιστικό έλεγχο, το αρμόδιο όργανο είναι η ανεξάρτητη μονάδα εσωτερικού ελέγχου, που υπάγεται στην αρμοδιότητα του μόνιμου γραμματέα. Λειτουργίες που συνδέονται με την παρακολούθηση και τον έλεγχο περιλαμβάνονται επίσης στο φάσμα λειτουργιών τόσο της διαχειριστικής αρχής όσο και της αρχής πιστοποίησης. Δεσμεύσεις του οικείου κράτους μέλους 52. Οι φινλανδικές αρχές έχουν δώσει όλες τις αναγκαίες διαβεβαιώσεις όσον αφορά τα ακόλουθα: – την τήρηση των αρχών της ίσης μεταχείρισης και της απαγόρευσης των διακρίσεων όσον αφορά την πρόσβαση στις προτεινόμενες δράσεις και την εφαρμογή τους· – τη συμμόρφωση με τις απαιτήσεις που καθορίζονται στην εθνική νομοθεσία και στη νομοθεσία της ΕΕ όσον αφορά τις συλλογικές απολύσεις· – τη συνέχιση των δραστηριοτήτων της απολύουσας επιχείρησης μετά τις απολύσεις· τη συμμόρφωσή της με τις νομικές υποχρεώσεις της που διέπουν τις απολύσεις και τη μέριμνά της απέναντι στους εργαζομένους της· – την παροχή στήριξης όσον αφορά τις προτεινόμενες δράσεις σε μεμονωμένους εργαζομένους και τη μη χρησιμοποίησή τους για την αναδιάρθρωση εταιρειών ή τομέων· – τη μη λήψη χρηματοδοτικής ενίσχυσης από άλλα ενωσιακά ταμεία ή χρηματοδοτικά μέσα όσον αφορά τις προτεινόμενες δράσεις, καθώς και την αποφυγή οποιασδήποτε διπλής χρηματοδότησης· – τη συμπληρωματικότητα των προτεινόμενων δράσεων με δράσεις που χρηματοδοτούνται από τα διαρθρωτικά ταμεία· – τη συμμόρφωση της χρηματοδοτικής συνεισφοράς από το ΕΤΠ με τους διαδικαστικούς και ουσιαστικούς κανόνες της Ένωσης για τις κρατικές ενισχύσεις. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ Πρόταση προϋπολογισμού 53. Το ΕΤΠ δεν υπερβαίνει το μέγιστο ετήσιο ποσό των 150 εκατομμυρίων ευρώ (σε τιμές του 2011), όπως ορίζεται στο άρθρο 12 του κανονισμού (ΕΕ, Ευρατόμ) αριθ. 1311/2013 του Συμβουλίου, της 2ας Δεκεμβρίου 2013, για τον καθορισμό του πολυετούς δημοσιονομικού πλαισίου για την περίοδο 2014-2020[10]. 54. Η Επιτροπή, αφού εξέτασε την αίτηση όσον αφορά την τήρηση των προϋποθέσεων που προβλέπονται στο άρθρο 13 παράγραφος 1 του κανονισμού ΕΤΠ και αφού έλαβε υπόψη τον αριθμό των στοχευόμενων δικαιούχων, τις προτεινόμενες ενέργειες και το εκτιμώμενο κόστος, προτείνει την κινητοποίηση του ΕΤΠ για το ποσό των 1 426 800 ευρώ, το οποίο αντιστοιχεί στο 60 % του συνολικού κόστους των προτεινόμενων ενεργειών, προκειμένου να παρασχεθεί χρηματοδοτική συνεισφορά για την αίτηση. 55. Η προτεινόμενη απόφαση για κινητοποίηση του ΕΤΠ θα ληφθεί από κοινού από το Ευρωπαϊκό Κοινοβούλιο και το Συμβούλιο, όπως ορίζεται στο σημείο 13 της διοργανικής συμφωνίας, της 2ας Δεκεμβρίου 2013, μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση[11]. Συναφείς πράξεις 56. Η Επιτροπή, ταυτόχρονα με την υποβολή της παρούσας πρότασης για απόφαση κινητοποίησης του ΕΤΠ, θα υποβάλει στο Ευρωπαϊκό Κοινοβούλιο και στο Συμβούλιο πρόταση για τη μεταφορά του ποσού των 1 426 800 ευρώ στη σχετική γραμμή του προϋπολογισμού. 57. Ταυτόχρονα με την έγκριση της παρούσας πρότασης απόφασης για την κινητοποίηση του ΕΤΠ, η Επιτροπή θα εκδώσει απόφαση για χρηματοδοτική συνεισφορά μέσω εκτελεστικής πράξης, η οποία θα αρχίσει να ισχύει την ημερομηνία έκδοσης από το Ευρωπαϊκό Κοινοβούλιο και το Συμβούλιο της προτεινόμενης απόφασης για την κινητοποίηση του ΕΤΠ. Πρόταση ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση σύμφωνα με το σημείο 13 της Διοργανικής Συμφωνίας, της 2ας Δεκεμβρίου 2013, μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση (αίτηση EGF/2014/008 FI/STX Rauma) ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΕ) αριθ. 1309/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για το Ευρωπαϊκό Ταμείο Προσαρμογής στην Παγκοσμιοποίηση (2014-2020) και την κατάργηση του κανονισμού (ΕΚ) αριθ. 1927/2006[12], και ιδίως το άρθρο 15 παράγραφος 4, Έχοντας υπόψη την πρόταση της Ευρωπαϊκής Επιτροπής, Ενεργώντας σύμφωνα με τη διαδικασία που προβλέπεται στο σημείο 13 της Διοργανικής Συμφωνίας, της 2ας Δεκεμβρίου 2013, μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση[13], Εκτιμώντας τα ακόλουθα: (1) Το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) συστάθηκε για να παρέχει στήριξη στους εργαζομένους που απολύονται και στους μη μισθωτούς των οποίων η δραστηριότητα έχει διακοπεί ως αποτέλεσμα μεγάλων διαρθρωτικών αλλαγών στη μορφή του παγκόσμιου εμπορίου που οφείλονται στην παγκοσμιοποίηση, ως αποτέλεσμα συνέχισης της παγκόσμιας χρηματοπιστωτικής και οικονομικής κρίσης που αναφέρεται στον κανονισμό (ΕΚ) αριθ. 546/2009[14] ή ως αποτέλεσμα μιας νέας παγκόσμιας χρηματοπιστωτικής και οικονομικής κρίσης, και να τους βοηθήσει να επανενταχθούν στην αγορά εργασίας. (2) Το ΕΤΠ δεν πρέπει να υπερβαίνει ετησίως το μέγιστο ποσό των 150 εκατ. ευρώ (τιμές 2011), όπως ορίζεται στο άρθρο 12 του κανονισμού (ΕΕ, Ευρατόμ) αριθ. 1311/2013 του Συμβουλίου για τον καθορισμό του πολυετούς δημοσιονομικού πλαισίου για την περίοδο 2014-2020[15]. (3) Η Φινλανδία υπέβαλε αίτηση για την κινητοποίηση του ΕΤΠ, όσον αφορά τις απολύσεις[16] στην εταιρεία STX Finland Oy στην πόλη Rauma της Φινλανδίας, στις 27 Μαΐου 2014 και τη συμπλήρωσε με πρόσθετες πληροφορίες όπως προβλέπεται στο άρθρο 8 παράγραφος 3 του κανονισμού (EΕ) αριθ. 1309/2013. Η εν λόγω αίτηση πληροί τις απαιτήσεις που ισχύουν για τον καθορισμό χρηματοδοτικής συνεισφοράς από το ΕΤΠ, οι οποίες ορίζονται στο άρθρο 13 του κανονισμού (ΕΕ) αριθ. 1309/2013. (4) Επομένως, θα πρέπει να κινητοποιηθεί το ΕΤΠ για τη χορήγηση χρηματοδοτικής συνεισφοράς ποσού 1 426 800 ευρώ σχετικά με την αίτηση που υπέβαλε η Φινλανδία, ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Στο πλαίσιο του γενικού προϋπολογισμού της Ευρωπαϊκής Ένωσης για το οικονομικό έτος 2014, κινητοποιείται το ΕΤΠ για την παροχή ποσού 1 426 800 ευρώ σε πιστώσεις ανάληψης υποχρεώσεων και σε πιστώσεις πληρωμών. Άρθρο 2 Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Βρυξέλλες, Για το Ευρωπαϊκό Κοινοβούλιο Για το Συμβούλιο Ο Πρόεδρος Ο Πρόεδρος [1] ΕΕ L 347 της 20.12.2013, σ. 855. [2] Κανονισμός (ΕΚ) αριθ. 1893/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, για τη θέσπιση της στατιστικής ταξινόμησης των οικονομικών δραστηριοτήτων NACE αναθεώρηση 2 και για την τροποποίηση του κανονισμού (ΕΟΚ) αριθ. 3037/90 του Συμβουλίου και ορισμένων κανονισμών ΕΚ σχετικών με ειδικούς στατιστικούς τομείς (ΕΕ L 393 της 30.12.2006, σ. 1). [3] Σύμφωνα με το άρθρο 7 τέταρτη παράγραφος του κανονισμού (ΕΚ) αριθ. 1309/2013. [4] Κανονισμός (ΕΕ) αριθ. 1046/2012 της Επιτροπής, της 8ης Νοεμβρίου 2012, σχετικά με την εφαρμογή του κανονισμού (ΕΚ) αριθ. 1059/2003 του Ευρωπαϊκού Κοινοβουλίου και του Συμβουλίου για τη θέσπιση μιας κοινής ονοματολογίας των εδαφικών στατιστικών μονάδων (NUTS), όσον αφορά τη διαβίβαση των χρονοσειρών για τη νέα περιφερειακή κατανομή (ΕΕ L 310 της 9.11.2012, σ. 34). [5] Κατά την έννοια του άρθρου 3 στοιχείο α) του κανονισμού ΕΤΠ. [6] Πηγή : Sea Europe Market Monitoring 1-3Q/2013 [7] Πρόκειται για τις ακόλουθες: EGF/2010/001 DK/Nordjylland COM(2010)451· EGF/2010/006 PL/Cegielski-Poznan COM(2010)631· EGF/2010/025 DK/Odense Steel Shipyard COM(2011)251· EGF/2011/008 DK/Odense Steel Shipyard COM(2012)272· EGF/2011/019 ES/Galicia Metal COM(2012)451, και την τρέχουσα περίπτωση EGF/2014/008 FI/STX Rauma. [8] Για την αποφυγή δεκαδικών ψηφίων το εκτιμώμενο κόστος ανά εργαζόμενο έχει στρογγυλοποιηθεί. Ωστόσο, η στρογγυλοποίηση δεν επηρεάζει το συνολικό κόστος κάθε μέτρου, το οποίο παραμένει ως έχει στην αίτηση που υπέβαλε η Φινλανδία. [9] Η διαφορά των συνόλων αποδίδεται στη στρογγυλοποίηση. [10] ΕΕ L 347 της 20.12.2013, σ. 884. [11] ΕΕ C 373 της 20.12.2013, σ. 1. [12] ΕΕ L 347 της 20.12.2013, σ. 855. [13] ΕΕ C 373 της 20.12.2013, σ. 1. [14] ΕΕ L 167 της 29.6.2009, σ. 26. [15] ΕΕ L 347 της 20.12.2013, σ. 884. [16] Κατά την έννοια του άρθρου 3 στοιχείο α) του κανονισμού ΕΤΠ.